Imtella' Marzu 13, 2021 - Aġġornata 13 Ta' Marzu, 2021 7:18pm Rapport: Fiorella Pace Esperti tas-saħħa jinsabu mħassba li minbarra t-tixrid tal-Covid, fl-aħħar ġimgħat qed jaraw żieda qawwija wkoll ta' mard trażmess sesswalment, fosthom tas-sifilide, b'mod partikolari fost l-irġiel. Dan jidher li qed jirriżulta minħabba li qed jiġu organizzati l-hekk imsejħa festini sesswali għal gruppi żgħar ta' rġiel li jieħdu sehem f'attività sesswali mingħajr l-użu ta' kontraċettivi. It-Tabib Philip Sciortino qal lil TVM li l-effetti ta' din l-imġieba tista' twassal għall-infezzjonijiet bħas-sifilide u mard ieħor li mhux dejjem jitfejjaq, li jista' jwassal għal riskji kbar fuq il-fertilità. Fl-aħħar ġimgħat il-GU Clinic fl-isptar Mater Dei rat żieda qawwija ta' każijiet ġodda ta' mard trażmess sesswalment. L-indikazzjonijiet huma li ħafna mill-irġiel li attendew għal dawk li qed jitqiesu bħala festini sesswali bdew jiżviluppaw sintomi marbuta mal-infezzjoni tas-sifilide, li tinxtered mal-għadam, il-muskoli u l-moħħ, u konsegwenza t'hekk irrikorrew għall-kura tal-GU Clinic. TVM tkellem mat-tabib Philip Sciortino, li qal li dawn il-festini jġibu magħhom diversi riskji. "L-appell huwa għall-kawtela. L-ewwelnett qegħdin fiex qegħdin minħabba l-covid. It-tieni nett, mingħajr ġudizzju morali, hi mġieba li żżid ir-riskji li tieħu infezzjonijiet, speċjalment meta jkollok relazzjoni ma' numru kbir ta' nies li ma tafhomx jew ma tantx tafhom, huma nies li għandhom din it-tip ta' lifestyle wkoll. Għandek riskji kbar fuq il-fertilità tagħhom, fuq il-livell ta' saħħa, il-fatt li tieħu marda trażmessa sesswalment mhux neċessarjament titfejjaq, il-mard mhux kollu l-istess u għandek ukoll l-impatt tad-drogi li jintużaw anke f'termini ta' addictions u anke f'termini ta' sigurtà, sewqan u affarijiet oħra." Il-konsulenta tal-GU Clinic, Dr Valeska Padovese, ġiet ikkwotata tgħid f'rapporti lokali li tinsab imħassba ħafna b'dan l-aġir sesswali. Spjegat kif dawn il-festini jikkonsistu fi gruppi ta' bejn 10 u 15-il raġel Maltin u barranin u qed isiru bejn is-Sibt u l-Ħadd, b'dawk li jattendu għalihom ikollhom rapporti sesswali mingħajr l-użu ta' kontraċettivi. Fi stqarrija konġunta ħames organizzazzjonijiet li jħarsu l-interessi tal-komunità LGBTIQ f'Malta, fosthom l-MGRM qalu li jifhmu li l-pandemija tal-Covid-19 ġabet żminijiet ta' sfida għall-komunità gay u appellaw għat-tnaqqas tal-kuntatt fiżiku bil-għan li jonqos it-tixrid tal-Covid-19 u l-mard trażmess sesswalment. Huma ħeġġew lil persuni attivi sesswalment biex jittestjaw lilhom infushom u jipprattikaw sess sigur.